पाएं अपने शहर की ताज़ा ख़बरें और फ्री ई-पेपरडाउनलोड करें
इंदौर। मरीमाता चौराहे से बाणगंगा रेलवे ओवरब्रिज तक 22.36 करोड़ रु. की लागत से फोरलेन सड़क का निर्माण होगा। बुधवार को मुख्यमंत्री शिवराजसिंह चौहान जब इसकी नींव रखने पहुंचे तो उत्साहित लोगों ने उनका गर्मजोशी से स्वागत किया। खूब फूल बरसाए। लोग वर्षों से इसे चौड़ा करने की मांग कर रहे थे।
धूलभरी सड़क को फोरलेन बनाने की चाह में दलगत राजनीति को खूंटी पर टांगकर कार्यक्रम में पहुंचने वाले नेताओं का लोगों ने भी खुले दिल से स्वागत किया। विधायक सुदर्शन गुप्ता के आग्रह पर कांग्रेस के पूर्व विधायक रामलाल (भल्लू) यादव बेटे-बहू के साथ कार्यक्रम में पहुंचे तो जनता भी चकित रह गई। मंच से न तो भाजपा नेताओं ने खुद की तारीफ की और न ही विरोधी दल कांग्रेस को कोसने का काम किया। भाषण केवल मुख्यमंत्री शिवराजसिंह चौहान का हुआ, जिसमें विकास की बातें ही रहीं, उन्होंने मिशन 2013 का जिक्र नहीं किया।
मरीमाता से बाणगंगा आरओबी तक के फोरलेन निर्माण की तीन वर्ष से कोशिश की जा रही थी। भूमिपूजन का वक्त आया तो लोगों ने भी खुशी जताने में कसर नहीं छोड़ी। बड़ी संख्या में लोग पहुंचे। मरीमाता चौराहे से लेकर कार्यक्रम स्थल तक मुख्यमंत्री का ढोल-ताशे, आतिशबाजी और फूल बरसाकर स्वागत किया गया। आखिर में शिवराज बोले- आज मुझे जल्दी लौटना है।
बाद में क्षेत्र के अस्पताल के शिलान्यास के लिए आऊंगा तो इत्मीनान से चर्चा करेंगे। उन्होंने चुनावी साल के मद्देनजर यह जरूर कहा- फोरलेन विधायक गुप्ता के प्रयासों से बन रहा है। आगे भी क्षेत्र में कई काम होंगे। इंदौर के विकास में पैसे की कमी नहीं आने दूंगा। इस शहर को देश के सबसे सुंदर शहरों में से एक बनाएंगे। इस दौरान सत्यनारायण सत्तन, उषा ठाकुर, विष्णुप्रसाद शुक्ला, शंकर लालवानी, गोलू शुक्ला, कांग्रेस पार्षद विनीतिका यादव, दीपक यादव आदि उपस्थित थे।
फोटो : दीपक जैन
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva mar_Deva zho_Hant eng_Latn